Autoritetet e sigurisë rrugore hetojnë zjarrin në makinën Chevrolet Volt
Prej këtij rasti po prodhohen spekullime mbi sigurinë e makinave elektrike
Sekretari amerikan i Transportit Ray LaHood tha se makina Volt, modeli i ri elektrik i markës Chevrolet, nuk është e rrezikshme për t’u përdorur edhe pse zyrtarët federalë të sigurisë po hetojnë mbi zjarrin e nisur në baterinë e kësaj makine. Zjarri ndodhi disa ditë pasi autoritet kryen testin e përplasjes për makinën. Administrata Kombëtare mbi Sigurinë e Transportit Rrugor nuk dha hollësi mbi hetimin i cili është ende në vazhdim, por le të shohim se çfarë pasojash mund të ketë ky hetim mbi përdoruesit e makinës Volt dhe blerësit e makinave të tjera elektrike dhe si do të ndikojë ai në shitjet e ardhshme të këtyre makinave. Një nga pronarët e parë të Chevrolet Volt në shtetin qendror të Çikagos ishte kompania Cars.com, e cila bleu makinën e re elektrike prej 40 mijë dollarësh për të provuar funksionimin e saj. Redaktori ekzekutiv i kompanisë së internetit Cars.com, Joe Wiesenfelder, thotë se kompania e tij është gjithashtu një ndër pronarët e parë që përplasën makinën Volt. Pas një riparimi të plotë, makina filloi të përdorej sërish disa javë më vonë. Zoti Wiesenfelder thotë se nuk është shfaqur asnjë problem qysh atëherë. Por kjo nuk ishte ajo që ndodhi në rastin e përplasjes së testimit të modelit Volt të Chevrolet nga ana e Administratës Kombëtare mbi Sigurinë e Transportit Rrugor. Zoti Wiesenfelder thotë se General Motors, kompania që prodhon makina Chevrolet, beson se zgjidhja është shkarkimi i baterisë me jone litiumi pas një përplasjeje. Por ai thotë se ka qenë e vështirë të mësohet më tepër mbi problemin. Sekretari amerikan i Transportit Ray LaHood tha se makina Volt, nuk është e rrezikshme për t’u përdorur, por mungesa e informacionit po prodhon spekullime mbi sigurinë e makinave elektrike, të cilat sipas zoti Wiesenfelder mund të dëmtojnë më tej shitjet jo shumë të mira të makinës Chevrolet Volt. Zoti Wiesenfelder vë në dukje se nuk ka prova që të vërtetojnë se Volti, apo makina të tjera elektrike, të jenë më pak të sigurta se makinat me karburant. Drejtori i Institutit Kërkimor mbi Transportin Argonne, Don Hillenbrand është dakord. Disa nga pjesët kimike të baterisë së përdorur për makinën Chevrolet Volt u shpikën në laboratorin Argonne dhe skuadra e zotit Hillenbrand po provon efikasitetin e shpenzimit të karburantit nga ana e makinës. Ai nuk dha komente të drejtpërdrejta mbi hetimin e Administratës e Sigurisë Rrugore por tha se rezultati i atij hetimi do të ndihmojë për t’a bërë Voltin një makinë më të mirë. Këtë vit, General Motors shiti rreth 6 mijë makina Chevrolet Volt.